አራተኛው የአካል ብቃት እንቅስቃሴ በአዲስ አበባ
 የዓለም አቀፉ የጤና ድርጅት ጥናት እንደሚያሳየው ከሆነ የአካል ብቃት እንቅስቃሴ አለማከናወን የሚያስከትለው የጤና ጉዳት በገዳይነታቸው ቅድሚያ የተሰጣቸውን በሽታዎች ተከትሎ በአራተኛ ደረጃ ላይ ይቀመጣል። በዓለም ላይ ለሚከሰተው ሞትም ስድስት ከመቶ ሚና ያለው ነው። ይህም አካላዊ እንቅስቃሴዎችን ብቻ በማድረግ ጤናን መጠበቅ እንዲሁም እድሜንም ማራዘም እንደሚቻል ያመላክታል። በዚህ ወቅት ከዘመናዊ አኗኗር እና ከከተሞች መስፋፋት ጋር በተያያዘ ሰዎች በተለይ ተላላፊ ባልሆኑ በሽታዎች እንዲሁም ከመጠን በላይ ለሆነ ውፍረት ይጋለጣሉ። የዚህ መንስኤ እንቅስቃሴ አለማድረግ ሲሆን፤ መፍትሄው ደግሞ የአካል ብቃት እንቅስቃሴ ማድረግ መሆኑን ባለሙያዎች ይናገራሉ። ባደጉት አገራትም ይህ ዓይነቱ ችግር ከመስፋፋቱ ጋር በተያያዘ መንግሥታት ዜጎቻቸው የተለያዩ አካላዊ እንቅስቃሴዎችን እንዲያደርጉ ያበረታታሉ። ኢትዮጵያም እንቅስቃሴውን በቅርቡ የጀመረች አገር ብትሆንም በፍጥነት እያደገና በርካቶችን እያሳተፈ ይገኛል። ወርሃዊ መርሐ ግብሮችን በማዘጋጀትም በአገርና ከተማ አቀፍ ደረጃ መንገዶችን ከትራፊክ እንቅስቃሴ ነጻ በማድረግ ህብረተሰቡ አካላዊ እንቅስቃሴ እንዲያደርግ እየተሰራ ነው። በ1990ዓ.ም የተቀረጸው የኢትዮጵያ ስፖርት ፖሊሲ ህብረተሰቡ አካላዊ ጤንነቱን ለመጠበቅ በሚኖርበት፣ በሚሰራበት እና በሚማርበት አካባቢ ስፖርታዊ እንቅስቃሴዎችን የማድረግ መብት እንዳለው ይጠቅሳል። ይህንን ለማጠናከርና የአካል እና የአእምሮ ጤናው የተጠበቀ ዜጋ ለማፍራትና ህብረተሰቡን ተሳታፊና ተጠቃሚ ለማድረግ እንቅስቃሴዎች በመከናወን ላይ እንደሚገኝም ማስተዋል ይቻላል። አዲስ አበባ ከተማ አስተዳደር ህብረተሰብ አቀፍ ስፖርታዊ እንቅስቃሴውን አጠንክረው ከያዙት ከተሞች መካከል ቀዳሚው ነው። የከተማዋ ነዋሪዎች በስፖርታዊ ክንዋኔዎች በመሳተፍ ጤናቸውን እንዲጠብቁ፣ ታዳጊ ወጣቶች ከዚህ እንቅስቃሴ በመነሳት ለስፖርቱ ፍላጎት እንዲኖራቸውና ተተኪ ስፖርተኞች መሆን እንዲችሉ እንዲሁም የተለያዩ መልዕክቶችን ማስተላለፍ ደግሞ የዚህ እንቅስቃሴ ዋነኛ ዓላማ ነው። በአዲስ አበባም የተጀመረው ወርሃዊ የአካል ብቃት እንቅስቃሴ ከተጀመሩ እነሆ አራት ወራት ተቆጥረዋል። በመጀመሪያው ዙር ህብረተሰብ አቀፍ እንቅስቃሴ ላይም 21ሺ ሰው የተሳተፈ ሲሆን፤ በሁለተኛው 35ሺ እንዲሁም በሶስተኛው ዙር 55ሺ ነዋሪዎች ተካፍለዋል። ትናንት በተካሄደው አራተኛው መርሐ ግብር ላይም እንቅስቃሴው ከብሄራዊ የኩራት ቀን ጋር ተያይዞ ተከናውኗል። በመስቀል አደባባይ ከንጋቱ 12ሰዓት ጀምሮ በተካሄደው እንቅስቃሴ ላይም ከግማሽ ሚሊዮን በላይ የሚሆኑ የከተማዋ ነዋሪዎች መሳተፋቸውን የአዲስ አበባ ከተማ አስተዳደር ስፖርት ኮሚሽን አስታውቋል። በመርሐ ግብሩ ላይም የአዲስ አበባ ከተማ አስተዳደር ምክትል ከንቲባ ኢንጂነር ታከለ ኡማ፣ የአስተዳደሩ ስፖርት ኮሚሽነር አቶ ዮናስ አረጋይ፣ የኢትዮጵያ ኦሊምፒክ ኮሚቴ ፕሬዚዳንት ዶክተር አሸብር ወልደጊዮርጊስ፣ የፌዴራልና የከተማዋ ከፍተኛ የሥራ ኃላፊዎች፣ የአገር መከላከያ፣ የፌዴራል ፖሊስ፣ የአዲስ አበባ ፖሊስ አባላት፣ በተለያዩ ስፖርት ማህበራት የሚንቀሳቀሱ ስፖርተኞች እንዲሁም የከተማዋ ክለብ ደጋፊዎች ተገኝተዋል። «የአካል ብቃት እንቅስቃሴያችን ለሁለንተናዊ ጤናችን» በሚል መሪ ቃል በተካሄደው እንቅስቃሴ ላይም የአካል ብቃት እንቅስቃሴው እንዴት መከወን እንዳለበት በባለሙያዎች እገዛ ተደርጓል። ይህ የስፖርት ፖሊሲውን የሚደግፍ ተግባርም ቀጣይነት ያለው መሆኑን ኮሚሽኑ አስታውቋል። በቀጣዩ አዲስ ዓመትም ከወርሐዊው ከተማ አቀፍ መርሐ ግብር ባሻገር፤ በየሳምንቱ በየክፍለ ከተማውና ወረዳዎች እንዲከወን የማድረግ ዕቅድ ይዟል።  አዲስ ዘመን
ጳጉሜ 4/2011 ብርሃን ፈይሳ